ആയുഷ്ഗ്രാം പദ്ധതി: മുട്ടത്തും മലങ്കര ഹബ്ബിലും ഒൗഷധ വനം ഒരുങ്ങുന്നു മുട്ടം: ആയുഷ്ഗ്രാം പദ്ധതിയുടെ ഭാഗമായി മുട്ടം പ്രദേശത്ത് വിവിധ സ്ഥലങ്ങളില് ഒൗഷധ വനം ഒരുക്കുന്നു. കേന്ദ്ര ആയുഷ് മിഷനും സംസ്ഥാന ആയുര്വേദ വകുപ്പും സംയുക്തമായിട്ടാണ് പദ്ധതി നടപ്പിലാക്കുന്നത്. സംസ്ഥാനത്തെ തെരഞ്ഞെടുക്കപ്പെട്ട സ്ഥലങ്ങളില് ഇത്തരത്തില് ഒൗഷധ വനത്തിന്റെ പ്രവര്ത്തനങ്ങള് നടന്നുവരുന്നുണ്ട്. മുട്ടം ജില്ലാ ജയില്, പോലീസ് സ്റ്റേഷന്, ശ്രീകൃഷ്ണ സ്വാമി ക്ഷേത്രം, മലങ്കര ടൂറിസം ഹബ്ബ്, പഞ്ചായത്ത് പ്രദേശത്തെ തെരഞ്ഞെടുത്ത വിദ്യാഭ്യാസ സ്ഥാപനങ്ങള് എന്നിവിടങ്ങളിലായി 3000ല്പരം ഒൗഷധ സസ്യങ്ങളും ഒൗഷധച്ചെടികളും പദ്ധതിയുടെ ഭാഗമായി നട്ടുപിടിപ്പിച്ച് പരിപാലിക്കും. പഞ്ചായത്തിലെ വിവിധ വാര്ഡുകളിലുള്ള തൊഴിലുറപ്പ് തൊഴിലാളികളാണ് ഇതിന്റെ നിര്മാണ പ്രവര്ത്തനം നടത്തുന്നത്. കളക്ടറുടെ നിര്ദേശപ്രകാരമാണ് ഓരോ സ്ഥാപനങ്ങളിലും ഒൗഷധ വനം ഒരുക്കുന്നത്.വളര്ന്നു ഉയരംവയ്ക്കാത്ത ഇനങ്ങളിലുള്ള ഒൗഷധ സസ്യങ്ങളും ചെടികളുമാണ് മലങ്കര ഹബ്ബില് ഒരുക്കുന്നത്. ഹബ്ബിന്റെ സമീപത്തുള്ള സ്വകാര്യ ഹോട്ടലിന്റെ പിന്നില് നടപ്പാതയുടെ ഒരു വശത്തായാണ് ഇത് നടുന്നത്. അതിനാല് മലങ്കര ജലാശയത്തിന്റെ കാഴ്ചയ്ക്കും ഇവിടെ എത്തുന്ന സഞ്ചാരികള്ക്കും തടസമാകില്ലെന്ന് ഒൗഷധ വനം പദ്ധതി അധികൃതര് പറയുന്നു. മുട്ടം പഞ്ചായത്ത്, ജില്ലാ ടൂറിസം പ്രമോഷന് കൗണ്സില്, പോലീസ്, ജയില് വകുപ്പ്, എംവിഐപി, കൃഷി വകുപ്പ്, ഒൗഷധി, നാഗാര്ജുന എന്നിവയുടെ സഹകരണത്തോടെയാണ് ഒൗഷധ വനം ഒരുക്കുന്നത്. മുട്ടം പഞ്ചായത്ത് പ്രഡിഡന്റ് ഷൈജ ജോമോന്, ജില്ലാ മെഡിക്കല് ഓഫീസര് ആയുര്വേദം ഡോ. കെ.പി. ശുഭ, ജില്ലാ പ്രോജക്ട് മാനേജര് ഡോ. കബീര്, നോഡല് ഓഫീസര് ഡോ. റോസ് ലിന് ജോസ്, ഡോ. രഹന എന്നിവരുടെ നേതൃത്വത്തിലാണ് ഒൗഷധവനം പദ്ധതി തയാറാകുന്നത്.